text: Grand Prix-vinderne går hver til sit
  15 august 2016 kl. 20.04
  Gruppen Lighthouse X, der i februar vandt det danske melodi grand prix, stopper samarbejdet efter fire år.
  Gruppen bag den danske grand prix vinder ”Soldiers of Love” er blevet opløst. Det oplyser de tre medlemmer i en pressemeddelelse.
  To af gruppens medlemmer, Martin Skriver og Johannes Nymark, mødtes i sin tid på Musicalakademiet i Fredericia. Sammen med Søren Bregendal dannede de i 2012 Lighthouse X.
  - De fire sidste år har været en fuldkommen fantastisk rejse for os, hvor vi har sunget og spillet for et utal af mennesker, hørt deres historier og gjort alt, hvad vi overhovedet kunne for at gøre en positiv forskel i verden, siger Søren Bregendal i en pressemeddelelse.
  Gruppen spiller deres sidste koncert ved Copenhagen Pride den 17. august.
  